Vilna

**Vilna** (en lituanu: *Vilnius* ) es la capital i ciá mas puebrada de Lituaña, assitiá ena provincia omónima. En heneru de 2024 contaba con 602 430 abitantis (708 627 abitantis ena aglomeración urbana).

La ciá s’alcuentra al suresti del país, a unus 30 km dela raya con Bielorrusia, juntu ala confluencia entri los rius Vilnia i Neris. Es la sigunda ciá en quantu a puebración de los paísis bálticus, endispués de Riga. Alministrativamenti, es sedi del conceju de Vilna i del destritu de Vilna. Es tamién la capital dela provincia de Vilna. Amás de sel la capital i ciá mas puebrá, Vilna es d’importancia en quantu alos meyus de comunciación nacionalis, l’arti, la moa, las endustrias d’investigación, tenologia, educación i entretinimientu. A data de 2018 Vilna dissalia pol una crecienti endustria tecnológica i emprendeora, cun gran númiru de nuevas empresas dedicás a las tecnolohias dela enformación.

El su centru estoricu o «cascu antíguu», es unu delos mayoris i mejol conservaus barrius meievalis dela Uropa del Esti, hue nominau Patrimoñu dela Umanidá pola UNESCO en 1994. El estilu arquiteutónicu conociu comu Barroco de Vilna leva el nombri dela ciá, que es la ciá barroca mas oriental i la mas grandi al norti delos Alpis.

En 2009 fue Capital Uropea dela Coltura, títulu que compartió cola ciá austriaca de Linz.

## Etimolohia
El nombri de Vilna s’originó del riu Vilnia, la parabra lituana pa ‘onulación’. El su nombri á teníu várias ortografías derivás en otrus idiomas al largu dela su estoria, comu , ,  (*Vilnia*), , ,  (*Viľno*), i  (*Vilne*). El su nombri russu que data del Emperiu Russu y era «Вильна» entri 1919 i 1939, inque ogañu s’gasta «Вильнюс».

## Estoria

Tuvu nacencia ena tierra de tribus bálticus (eaestii, lituanus), dendi el , germanas i judias, luegu tamién recibió puebracionis eslavas. Diversas estorias identifican la ciá con Voruta, la capital del rei Mindaugas.

La ciá fue mentá pol primel vezi en forma escrebía nel añu 1323 en cartas del rei Gediminas. El pgañoti centru dela ciá fue un fuerți construíu ena cima dun cotu del Ducau de Lituaña. El rei de Polonia i grandi duqui de Lituaña Vladislao II de Polonia (en lituanu *Jogaila*; en polacu, *Władysław II Jagiełło*) concedió a Vilna el derechu de sel ciá en 1387. La puebración dela ciá estava nun primel momentu compuesta por lituanus, inque dejó de sel assina pola llegada de mercaeris i artesanus de diversas nacionaliais. Pocu endispués, la puebración polaca empeçó a dominar la ciá, i el sigundu grupu mas grandi fuerun los judius.

Entri 1503 i 1522, la ciá fue arrrodeá de murus, con nuevi puertas i tres torris. Vilna alcançó el su mássimu desenvolvimientu gracias al reinau del polacu Segismundu II de Polonia (en lituanu: *Žygimantas Augustas*, en polacu: *Zygmunt II August*), qu’estableci la su corti própia en 1544. Nelos sigrus vinientis, Vilna creció i se desarrolló entavía mas. Esti crecimientu económicu, promovíu mayolmenti por judius i polacus, pues los lituanus hueran generalmente agricultoris i nu solían abital enas ciais, hizu possibri la hundación dela Universidá de Vilna por Estebán I de Polonia (en lituanu: *Steponas Batoras*, en polacu: *Stefan Batory*) i jesuitas españolis en 1579. La Universidá de Vilna s’hizu unu delos mayoris centrus científicus i colturalis dela región báltica i el mas emportanti nel [Grandi Ducau de Lituaña». Yera una universidá de palra polaca, lo que sinifica que la Universidá de Vilna yera la sigunda universidá polaca mas antigua endispués dela [Universidá Jaguelónica de Cracovia, hundá en 1364. La via política i económica dela ciá conoció un grandi desenvolvimientu. En 1769, hueri hundau el cementeriu de Rasos (en lituanu: *Rasų kapinės*), unu delos mas antíguus del Uropa.

Grácias al su rápidu desenvolvimientu, la ciá acogió inmirantis tantu del esti comu del oesti. Hueri assina comu s’allegarun a establecer comuniiais de polacus, lituanus, bielorrusus, judius, russus, alemanus, ucranianus i de unus tantarus. Estis inmiracionis a Lituaña i Polonia empeçarun duranti el sigru XIV i durun ata el final del sigru XVII. Cada etnia contribuyó a la via multicoltural dela ciá; en aquel tiempu prosperaban las artesanias, el comerciu i la cencia. En 1655, duranti la invasión dela Repúbrica de las Dos Nacionis, Vilna hueri conquistá por los russus, que la saciarun i la incendiaron masacrandu a la puebración i provocandu un éssodu al campu dela puebración restanti. El crecimientu dela ciá se detuvu duranti mucius añus, i nu hueri ata prencepius del sigru XIX quandu la puebración dela ciá aumentó consierabrementi grácias al comerciu i las exportacionis comandaás prencipalmenti por judius i polacus, comu pa ubicala comu la tercel ciá dela Uropa oriental.

Tras la Tercel partición de Polonia en 1795, Vilna hueri anexioná a Russia i s’hizu la capital dun governación. Los russus derribarun los murus dela ciá; en 1805 namás quedaba en pii la puerta oriental Puerta dela Aurora (*Aušros vartai*, *Medininkų vartai* en lituanu, *Ostra Brama* en polacu). En 1812, la ciá hueri invadía por Napoleón duranti el su avanci cara Moscú. Endispués del final dela campaña napoleónica, el Grandi Ejércitu se retiró a una çona andi millaris de sulaus francesis huerun enterrás enas tricheras que hueran construíu mesis antis. Tras la Levantamientu polacu de Noviembri, en 1831, la universidá hueri zarrá i las represionis bluquearun el crecimientu dela ciá. Duranti la Levantamientu polacu de Eneru en 1863, s’empeçó una nueval revuelta ena ciá contra el governu, que hueri soficá brutalmenti por Mijaíl Muraviov. Al finalizal la revuelta, se restringierun las libertalis ciutaanas i se prohibió el gastu del polacu, preominanti en toa Lituaña, el lituanu i el bielorrusu, adoptandu-si el russu comu luenga oficial.

Duranti la Primel Guerra Mundiál, Vilna hueri ocupá por los alemanus dendi 1915 ata 1918. El 16 de hebreru de 1918, se proclamó la endependencia de Lituaña. Endispués dela retirada delas tropas alemanas, una unidá d’autodefensa reclutá entri voluntarius polacus dela localidá la controló duranti un brevi periolu. Pocu tiempu endispués, la ocuparun los bolcheviquis, eligiendu-la comu capital dela efímera Repúbrica Socialista Soviética Lituanu-Bielorrusa. El 19 d’abril, el ejércitu polacu la reconquistó, peru el 14 de júliu d’essi mesmu añu la retomarun los soviéticus.

Pocu endispués dela retirada del Ejércitu Roju, venciu ena batalla de Varsovia, se conseguió que la ciá sea entregá a la destrúia Lituaña. El 20 de júliu de 1920, nel tratáu de pas entri Lituaña i la Russia bolcheviqui, se reconoció a Vilna comu capital dela Repúbrica de Lituaña. El 9 d’octubri de 1920, la división lituanu-bielorrusa del ejércitu polacu, al mandu del general Lucianu Zeligovski Lucjan Żeligowski, ocupó la ciá, endispués de sel producíu un motín. Es assina comu se proclamó un nuevu Estau, la Lituaña Central (*Litwa Środkowa*), constituíu pola ciá i los territorius roeantis. El Parlamentu del nuevu Estau, elegíu meianti comícius libris el 20 de hebreru de 1922, proclamó la anexión de Vilna a Polonia. Vilna devinu entoncis ena capital del Voivodato de Wilno (Vilna). Las autoriais lituanas de Kaunas, la nuevi capital de Lituaña, se negarun a reconocel la anexión de Vilna a Polonia; comu consequencia, en 1938 se rompierun las relacionis diplomáticas entri dambus dos paísis, quedandu Vilna anexioná a Polonia i renegandu de Vilna el restu delos lituanus.

Estandu al margu del restu de Lituaña, grácias al control alministrativu de Polonia i las inversiónis de polacus i judius, la ciá vuelvi a conocel un periolu de claru esprendor, de crecimientu i desenvolvimientu. La universidá hueri reabierta con el nombri de Universidá de Estebán Batoras (*Universitetas Stefan Batory*). Amás, las infraestruturas urbanas mejorarun sinificativamenti, se construyerun majestuosus edificius, s’instalarun aceras i nuevis callis adoquinás cuidosamenti, lo que dió a la ciá un aspettu moernu, limpio i agradabri. En 1931, Vilna contaba con 195 000 abitantis, delos que 55 000 huerun judius; yera la quinta ciá de Polonia i nel mundu hebreu, pola su emportancia, hueri llamá la «Jerusalén del Norti». En 1931, Vilna estava abitá por un 66 % de polacus, un 28 % de judius, un 5 % de russus i bielorrusus, i los lituanus constituían menus del 1 % delos abitantis dela ciá.

Esti crecimientu económicu grácias a los negocius, exportacionis i importacionis en manus de judius i polacus seguía aumentandu ata tal puntu qu'en pocu tiempu Vilna empeçó a sel un lugal mu emportanti drentu del ámbitu económicu de Polonia pola su cercanía al norti i sobri todu al restu Lituaña i Unión Soviética. En contrassi, mucius lituanus, con apreciabri envia empeçarun a protestar i manifestar-si pues la imahin de crecimientu económicu i nivel de via dela Vilna del momentu yera claramenti superiol al que gozaban las regionis que hormaban parti de Lituaña, que duranti essi tiempu nu á crecíu práuticamenti ná al dedicar-si a la agricultura prencipalmenti.

Endispués de firmar-si el pactu secretu de Mólotov-Ribbentrop, el Ejércitu roju invadió la Polonia Oriental. Vilna hueri ocupá el 19 de setiembri de 1939. Al prencepiu los soviéticus intentarun convertil Vilna ena capital dela Repúbrica Socialista Soviética de Bielorrusia, peru alcontrarun que yera mas oportunu devolver-va-la al Governu lituanu que la reclamaba a cambiu de permitil a las tropas soviéticas que permanecieran nel país bálticu. Esta uferta, presentá comu un pactu d’amistá entri los dos paísis, tenia comu pesqui ayual a los comunistas lituanus a ganal popularidá. Una vezi entregá la ciá, el 10 d’octubri de 1939, Lituaña sorprendió a los soviéticus dandu marcha atrás nel acuerdu. Nel momentu en que las guarnicionis soviéticas lo supuerun, la soberania lituana quedó amenazá. Los soviéticus entoncis les presentarun el acuerdu comu un ultimátum, afirmandu que el Ejércitu roju pudría entral en Lituaña en qualqui momentu i arrasala completamenti. El Governu lituanu hubu de ceder a la presión, conseguiendu obtenel al menus que el númiru de sulaus desplegaus nel territoriu lituanu hueri menol al programau enicialmenti por Moscú.

El 10 d’octubri de 1939, Vilna i las áreas roeantis huerun anexionás a Lituaña, mentris que las tropas soviéticas s’apoderarun de nuevis basis en várias partis del país. Las autoriais lituanas entrarun en Vilna pocu endispués i las estruturas governamental empeçarun a desplazar-si de Kaunas a Vilna.

En juniu de 1940, quandu la transferencia dela capital entavía nu s’ábiu completau, debíu a la traición nel pactu d’amistá entri la Unión Soviética i Lituaña asaecía mesis antis, esta hueri ocupá totalmenti por aquella, que instauró un governu comunista. Vilna s’hizu entoncis la capital dela recién proclamá Repúbrica Socialista Soviética de Lituaña. Entri 35 000 i 40 000 pressonas huerun arrestás pola Comisaría del Puebru pa Assuntus Internus NKVD i enviás a los campos de trabagu o gulags.

En Alemania, el 22 de juniu de 1941, por orden de Hitler, empeçó la Operación Barbarroja pa ocupal la Unión Soviética. Al tercel dia dela operación, Alemania ocupó Vilna. Los lituanus salierun a las callis a dal la bienvenía a los alemanus pola su llegá, con grandis muestras de júbilo i vítoris llamandu-lis salvadoris. Las tropas alemanas hueran siguías por los Escuadronis dela Muerti del Einsatzgruppen A, la tristementi conociá división dela Waffen-SS, quién s’ocupaban del esterminiu delas puebracionis judías delos paísis ocupaus. En pocu tiempu, los judius residentis en Vilna i Kaunas huerun obligaus a leval el brazaleti cona estrella de David i se les prohibierun mucias cosas, igual que los alemanus yá hueran hechu con judius de otrus lugalis de Polonia i Alemania.

Entri el 4 i el 20 de júliu de 1941 los alemanus asesinarun a cincu mil judius nelos boscus de Panerai. El 31 d’agostu hubu mas asesinatus, aproximadamente de tres mil quinientus judius, nuevamenti en Panerai. Las tropas auxiliaris localis lituanas del réhimin d’ocupación nazi llevaron a cabu lohística pa la preparación i la ejecución delos asesinatus baju la direción delos nazis. El 24 de juniu de 1941, la Policía de Seguridá lituana (*Lietuvos saugumo policija*) se subordinó a la Waffen-SS baju la Policía de Seguridá alemana, en lituanu Vokiečių Saugumo policijos, en polacu Specjalny Oddział SD i se crió la Policía Criminal dela Alemania Nazi, que se participó en diversas accionis contra los judius i otrus enemigus del réhimin nazi, gitanus, discapacitaus, russus i vagabundus. La unidá lituana mas conociá que participó nel Holocaustu hueri el pelotón lituanu del Sonderkommando del área de Vilna (en lituanu Ypatingasis būrys), ena que murierun dezenas de millaris de judius, polacus i otrus, ena masacre de Panerai. Otra organización lituana implicá nel Holocaustu hueri la Guardia de Trabagu lituana. Mucius partidarius lituanus delas políticas nazis provinían dela organización fascista Lobu de Hierru. En general, la alministración nacionalista lituana estava mu enteressá ena liquiación delos judius que consideraban comu enemigus i rivalis delos lituanus étnicus, les acusaban aber robau la economía del país duranti sigrus i, pol tantu, nu namás nu s’oponían a la política nazi del Holocaustu sinu que, de hechu, la adoptarun comu própia.

Nel cascu antíguu se criarun dos guetus pa la numerosa puebración judía. Los abitantis del menol delos guetus huerun asesinaus o deportaus en octubri de 1941. El sigundu guetu sobrevivió ata 1943, inque la su puebración hueri regularmenti reducía por meyu delas *Aktionen*. Tras la revuelta fallía delos abitantis del guetu el 1 de setiembri de 1943, el guetu hueri aniquilau.

Nel complehu, alreol del 95 % de puebración judía local hueri asesiná. Mucius delus figuran entri las víctimas delas ejecucionis en massa en Panerai, a diezi quilómetrus al oesti del cascu antíguu. La grandi parti delas otras treinta mil víctimas hueran polacus, pressonarus de guerra, entelectualis o biembrus dela resistencia polaca. En júliu de 1944 la Armia Krajowa de Polonia i enseguia el Ejércitu Roju dela Unión Soviética entrarun en Vilna, que volvi de imediatu a sel la capital dela restaurada Repúbrica Socialista Soviética de Lituaña. En total aproximadamente nel holocaustu de Vilna huerun asesinaus 70.000 judius, de Kaunas 30.000 i otrus: polacus, bielorrusus, russus, gitanus, etc.

Nu toa la puebración lituana apoyó los asesinatus. De una puebración de cerqua de tres millonis de abitantis (el 80 % dela mesma hueran lituanus étnicus) unus millaris tomarun parti mu activa nel Holocaustu, mentris que unus cientus delus, de un nivel entelectual meyu-altu, arrisgarun las sus vias arrecucandu a mucius judius. Mucius biembrus dela minoría polaca en Lituaña tamién ayuarun a protegel a los judius. Mucius lituanus i polacus que arrisgarun las sus vias por salval a los judius huerun denunciás por los sus própius paisanus, perseguius i en ocasionis, ejecutaus por los nazis. Israel á reconociu a 723 lituanus comu «Justus entri las Nacionis» por arrisgal las sus vias pa salval a los judius duranti el Holocaustu.

Tras la Sigunda Guerra Mundiál, el governu soviético decidi repatrial a todas las pressonas de orihin polacu residentis en Lituaña i Bielorrusia. Esta situación, juntu con el esterminiu delos judius, s’hizu las mayoris causis del cambiu ena demohrafía dela ciá. La mayolía delos polacus huerun espulsaus dela própia Vilna, inque dezenas de millaris de polacus permanecierun ena ciá. Namás unus polacus huerun espulsaus dela región de Vilnius, pol lo que en mucius lugalis son mayolía ata el dia d’ogañu. Namás endispués de 1960 la puebración dela ciá empeçó a crecel en abitantis rápidamenti grácias a la inmiración de campesinus del interiol de Lituaña.

El 11 de marçu de 1990, el Sóviet Supremu dela Repúbrica Socialista Soviética de Lituaña proclamó la su endependencia dela URSS, restaurandu la Repúbrica de Lituaña. Hueri namás en agostu de 1991 quandu la Unión Soviética, debíu a los cambius que tenían lugal cona Perestroika i baju las presionis de mucius paísis del mundu entri ellus la recién unía Alemania, se reconoci la endependencia de Lituaña. Dend’entoncis Vilna s’á considerau comu una ciá de Uropa Uccidental. Mucius delus palacius i edificius huerun restauraus dend’entoncis.

## Vilna ogañu

Vilna s’á transformau rápidamenti en una ciá moerna. Mucius delos sus edificius mas antíguus huerun renovaus, i tamién se está desarrollandu un área comercial i financiera nel Nuevu Centru, ena çona al norti del riu Neris, que aspira a sel el prencipal destritu alministrativu i de negocius dela ciá. Esta área cuenta con moernus espacius residencialis i de negocius, delos cualis los mas famosus son el edificiu del Ayuntamientu i la Torre Uropa de 129 metrus d’altura. La construcción del edificiu sedi lituana del bancu Swedbank simboliza la emportancia delas institucionis financieras de Escandinavia en Lituaña. El complehu de edificius “Vilnius Business Harbour” hueri construíu nel 2008, i una delas sus torris es ogañu el quintu edificiu mas altu de Lituaña. Está programau que se construyan mas edificius nelos vinientis añus. Vilna hueri selecioná nel 2009 comu Capital Uropea dela Coltura, juntu a la ciá austriaca de Linz.

Nelas celebracionis del añu nuevu de 2009, hubu un espectáculu de luis que supuestamenti hueri visibri dendi l’espaciu. Comu parti delas preparacionis, el centru estoricu hueri restaurau i los sus monumentus renovaus. Finalmenti por razonis diversas nu se levarun a cabu mucius proyeutus pa la promoción de Vilna comu capital europea dela coltura 2009, entri ellus un proyeutu musical organizau en 2005 por autoris españolis i realizáu por artistas lituanus de primel orden andi se debía representar por todas las capitalis europeas. La crisis económica global á producíu una bahía nel turismu que á retrasau mucius proyeutus i á evitao que se concluyan, mentris que á habiu denúncias por corrupción i incompetencia delos organizadoris. Duranti el mandatu del alcaldi de Vilna, Juozas Imbrasas, las subías delos impuestus pa cubril las atividais colturalis terminarun produciendu protestas, escándalus i manifestacionis por las callis i la situación económica en general concluyó en disturbius. Nel 2011, Artūras Zuokas hueri de nuevu elegíu alcaldi.

La Ciá de Vilna cuenta con la mayol velocidá de Internet de Uropa, con una velocidá de descarga promeiu de 36.37 MB/s i de subía de 28.51 MB/s. Amás, Vilna cuenta con accesu a augua soterránea, la cual es riha en mineralis i nu requieri de extensivus tratamientus químicus comu l’augua superficial delos lagus o rius. Pol tantu, Vilna goza una delas auguas públicas mas limpias i saluabris de Uropa.

## Geografía

Vilna s’alcuentra al sudesti de Lituaña, ena confluencia delos rius Vilnia (conociu tamién comu Vilnele) i el Neris. La posición periférica con respeutu al restu del territoriu es consequencia dela estoria i del cambiu delas rayas lituanas al través delos sigrus. Duranti un tiempu hueri el centru nu namás coltural sinu heohráficu del Grandi Ducau de Lituaña.

Según las estalísticas oficialis, ai aproximadamente 574 000 abitantis en Vilna, lo que inclui un 57,8 % de lituanus, 18,7 % de polacus, 14 % de russus, 4 % de bielorrusus i 5,5 % de otras nacionaliais.

### Clima

## Organización alministrativa

Vilnas está dividía alministrativamenti en 21 destritus (seniūnija). Ca unu delos destritus está alministráu pun concejal.

## Coltura

Vilna es una ciá cosmopolita con arquiteutura mu diversa. Ai alreol de 65 ihlesias ena ciá. Comu la mayolía delas ciais meievalis tardias, Vilna se desarrolló alreol del su ayuntamientu. La arteria prencipal, la calli Pilies, conecta la Praça dela Catedral col ayuntamientu. Otras callis serpentean entri los palacius delos señoris feuualis i terratenientis, las ilesias, las tiendas i los talleris delos artesanus. Callis estrechas con curvas i patius íntimus huerun apareciendu nelas afueras dela Vilna meieval. El cascu antíguu de Vilna es unu delos mayoris de Uropa (3.6 km²). Los sítiu estoricus i colturalis mas valiosus s’alcuentran aquí. Los edificius del cascu antíguu- ai aproximadamente 1500- huerun construíus duranti vários sigrus, criandu una mezcla de destintus estilus arquiteutónicus. Inque Vilna es conociá comu una ciá barroca, ai ejemplus de arquiteutura gótica (ihlesia de Santa Ana), renacentista i de otrus estilus vinientis. Grácias a la su uniciá, el cascu antíguu de Vilna hueri escrebíu ena lista de Patriomoñu dela Umanidá pola UNESCO en 1994. En 1995, s’instaló el primel bustu de bronci de Frank Zappa nel destritu de Naujamiestis, con el permisu del governu. La escultura confirmaba la recientementi alcontra libertá de espresión i marcaba el empeciu d’una nuevu etapa pa la socieá lituana.

El compleju de castillus de Vilna, un grupu de edificius pa gastu defensivu, coltural i relihiosu que inclui la Torri de Gediminas, la praça dela Catedral, el palaciu delos Grandis Duquis de Lituaña i los restus de vários castillus meievalis tardius, forman parti del Museu Nacional de LitLituañauania. La mayol colecición d’arti de Lituaña s’alcuentra nel Museu d’Arti de Lituaña. La Casa delos Signatarius, andi se firmó en 1918 el Acta de Endependencia de Lituaña, es ogañu un sítiu estoricu. El Museu delas víctimas del genocidiu está dedicáu a las víctimas dela era Soviética. Al otru lau del riu Neris, la Galería Nacional d’Arti tien una exposición permanent d’arti lituanu del , amás de várias esibicionis d’arti moernu. En júliu de 2013, se completó la restauración del palaciu delos Grandis Duquis de Lituaña i s’abrió el palaciu comu un museu estoricu.

La Biblioteca Nacional de Lituaña Martynas Mazvydas, llamá en onol al autor del primel libru imprimíu en idioma lituanu, contién 6 912 266 ohetus físicus. La mayol feria de libru delos Paísis Bálticus se lleva a cabu anualmenti en Vilna, nel mayol centru d’esibicionis delos paísis Bálticus, Litexpo.

El 10 de noviembri de 2007, el Centru d’Artis Visualis Jonas Mekas hueri inauguráu por el diretol de cine vanguardista Jonas Mekas. Á habiu planis, peru que nu se levarun a cabu por diversas razonis, de construil un museu Guggenheim-Hermitage, dessiniaú por Zaha Hadid. El museu pudría aber hospedau esibicionis de trabagus del Museu del Hermitage de San Petersburgo i delos museus Guggenheim, amás de cine vanguardista, una biblioteca, un museu de coltura hebreu-lituana i colecicionis por Jonas Mekas i Jurgis Maciunas.

El destritu de Užupis, cerquina del cascu antíguu, abandonau i en deteriolu duranti los añus dela Unión Soviética, empeçó a atrael a numerosus artistas bohemius, quién abrierun várias galerias d’arti i talleris. Užupis se declaró repúbrica endependienti el primel d’abril (dia delas bromas en diversos paísis) de 1997. Ena praça prencipal de Užupis, ai una estátua dun ánhel tocandu un cuernu, símbulu dela libertá artística. Actualmenti esti destritu está práuticamenti igual que quandu Lituaña se endependizó dela Unión Soviética en 1991 i cuenta con unus 7 000 residentis, entri los cualis s’alcuentra el actual alcaldi de Vilna.

## Economía
Vilna es el prencipal centru económicu de Lituaña i unu delos mayoris centrus financierus delos estaus bálticus. Inque tenga namás el 15 % dela puebración lituana, produci cerqua del 35 % del PIB. Sobri la basi destas cifras, el PIB dela capital basau sobri la paridá del poder adquisitivu, el PIB per cápita dela ciá yera de 30 000 €, superiol al dela meia dela Unión Uropea; amás, esti convirti a Vilna ena ciá mas próspera de Lituaña i la sigunda mas riha delos paísis bálticus, namás pabaxu de Tallin. Actualmenti, ai un crecimientu emportanti delos centrus manufacturerus de tecnolohias avançaás, en especial las de tecnolohias solaris i de láser. Entri las compañias de elementus fotovoltaicus i de enerhías renovabris s’alcuentran Arginta, Precizika i Baltic Solar. Entri los fabricantis de láser s’alcuentran Ekspla i Eksma, mentris que Fermentas Thermo Fisher i Sicor Biotech cuentan entri los fabricantis de biotecnolohia mas eisitusus en suministral los sus prouutus a los mercaus globalis. En 2009, el Centru de Oficinas Barclays hueri inauguráu en Vilna, i cuenta comu unu delos cuatru centrus estratéhicus globalis d’inhoiería.

Vilna es tamién el mayol centru alministrativu de LituLituañaania con tolos prencipalis centrus políticos, económicus, socialis i colturalis del país. Esti hizi que Vilna atrael mas de dos tercius delas induestrias criativas de Lituaña. Estas condicionis án conseguiu que la ciá tenga una delas tasas de crecimientu mas altas del Bálticu.

## Educación

La ciá cuenta con várias nuversidais, destacandu pola su prestíhiu la [Nuversidá de Vilna]], que cuenta con 23 000 estuyiantis. La universidá tien un reconociu altu estandarti de calidá de educación, i participa en proyeutus conjuntamenti cona UNESCO i OTAN entri otrus. La nuversidá cuenta con oportuniais pa estuyal vários cursus de posgrau en el idioma ingrés, amás de cursus ofrecius en cooperación con destintas nuversidais europeas. La Nuversidá esta actualmenti dividía en 14 facultais, 5 institutus i 4 centrus d’estuyiu i investigación.

Otras nuversidais incluin la Nuversidá Mykolas Romeris (19 000 estuyiantis), la Nuversidá Técnica Gediminas de Vilna (13 500 estuyiantis), i la Universidá Pedagógica de Vilna (12 500 estuyiantis). Escuelas superioris con estatus de universidá incluin la Academia Militar de Lituaña General Jonas Zemaitis i la Academia de Música i Teatru de Lituaña. El museu associáu cona Academia de Belas Artis de Vilna cuenta con aproximadamente 12 000 obras d’arti.

La Escuela d’Arti Nacional M. K. Ciulionis, la Universidá Uropea d’Umaniais, la Academia Superiol Enternacional de Derechu i Negociu de Vilna, la Vilnius University Business School i la ISM University of Management and Economics ofrecin cursus de posgrau en várias áreas.

## Parquis i espacius verdis

Quasi la metá de Vilna está cubierta por áreas verdis: parquis, jardinus públicos, reservas naturalis, i otrus.
Amás, Vilna cuenta con numerosus lagus, andi residentis i turistas se bañan i puen hazel asaus nel veranu. Treinta lagus i 16 rius cubrin 2,1 % del área de Vilna, i unus delus cuentan con playas de arena.
El parqui Vingis, el mayol dela ciá, albergó destintas manifestacionis duranti el caminu cara la democracia ena décaa delos 1980. Concirtus, hestialis i esibicionis tamién asaecin nel Parqui Sereikiškės, cerquina dela Torri de Gediminas. Al otru lau del riu, la estensión del parqui se llama Parqui Kainu. Parti dela maratón anual de Vilna passa por callis sobri la orilla del riu Neris. L'ária verdi cecerquinhael Puenti Brancu es otru lugal populal pa gozal del buenu tiempu, i s’á transformau en un sítiu favoritu pa moernus eventus musicalis.

La Praça dela Catedral, nel cascu antíguu, está roeá por unus delos edificius mas estoricus dela ciá. La Praça de Lukiskes es la mayol dela ciá, i es cerquina a edificius emportantis pa toa Lituaña. Estus incluin al Ministeriu de Assuntus Esterioris, el Ministeriu de Finanças, la Embaja de Polonia, i el Museu delas víctimas del genocidiu, que sirvió de cuartel pa la SS duranti la II guerra mundiál i pa la KGB ena era Soviética, en andi torturarun i matarun a numerosus biembrus dela oposición al réhimin nazi i comunista. Una estátua estórica de Lenin hueri retirá dela praça en 1991. La Praça del Ayuntamientu hueri al largu dela estoria un puntu pa ferias, celebracionis i eventus en Vilna, incluiendu la Feria Kaziukas que atrael a millaris de turistas de toa Lituaña i de paísis veçinus. Las ceremonias d’Estau usualmenti tienen lugal ena Praça Daukantas, al fronti del Palaciu Presidencial.

El cementeriu Rasos, construíu en 1801, es el sítiu de entierru de Jonas Basanavicius i otrus signatarius del Acta de Endependencia de 1918, juntu con el coraçon del lídi polacu Jozef Pilsudski. Dos delos tres cementerius judius de Vilna huerun destrúius duranti la era Soviética. Los restus destus huerun trasladaús al únicu cementeriu restanti. Se án hechu alreol de 18 000 entierrus nel cementeriu Bernardino, criau en 1810. Duranti la décaa de 1970, estu zarráu i ogañu está siendu restauráu. El cementeriu de Antakalnis, estableciu en 1809, tien vários monumentus dedicaus a sulaus polacus, lituanus, alemanus i russus, juntu conas tumbas de aquellus asesinaus duranti los Eventus de Eneru de 1991.

## Deportis
La ciá es la sedi de unu delos clubis de baloncestu mas famosus de Lituaña, BC Lietuvos Rytas, assina comu del su moernu pabellón Siemens Arena. Otru equipu de baloncestu participant ena LKL es BC Sakalai.

El mejol equipu de fútbol de Vilna i el únicu representanti dela capital en A lyga lituana es el FK Žalgiris que disputa los sus partíus nel estóricu Estadiu de Zalgiris.

En Vilna namás ai una piscina de 50 metrus, assitiá en destritu de Lazdynai ena calli Erfurto 13.

Entri las instalacionis deportivas dela ciá s’alcuentran el Siemens Arena, el Lietuvos Rytas Arena, el Estadiu de Žalgiris i el Estadiu de Vėtra.

## Ciais germanás

## Referencias


## Véa-si tamién

Ocupación delas repúbricas bálticus

Deportacionis de marçu de 1949

## Bibliografía

O. Niglio, *Restauri in Lituaña. Vilnius Capitale della Cultura Europea 2009*, in Web Journal on Cultural Patrimony , 1, 2006.